Soektog na leeu uitgebreiFoto bloot ter illustrasie. (Foto: Chris Rhoads/Unsplash) ŉ Leeuwyfie wat Vrydag uit haar skuiling by ŉ wildreservaat naby Ventersburg in die Vrystaat ontsnap het, word steeds gesoek. Volgens AO Loraine Earle, polisiewoordvoerder, is die leeu Sondag laas in die omgewing van die Willem Pretorius-natuurreservaat gewaar. ŉ Soektog na die leeu die afgelope naweek het geen sukses opgelewer nie en die soektog is Maandagoggend voortgesit. “Die soektog na die leeuwyfie is nog aktief aan die gang,” bevestig Earle. “Die departement van omgewingsake en natuurbewaring is ook nou betrokke by die soektog.” Maroela Media het vroeër berig die leeuwyfie het glo in die nag, tydens beurtkrag, daarin geslaag om uit die omheinde reservaat te ontsnap. Die polisie is die Sondag omstreeks 04:00 van die leeu se ontsnapping in kennis gestel. ŉ Soektog is dadelik van stapel gestuur. Die polisie het inwoners in en om Ventersburg, Virginia en die omliggende gebiede gemaan om op hul hoede vir die leeu te wees.